बॉलीवुड की मशहूर एक्ट्रेस श्रीदेवी के निधन के बाद अर्जुन कपूर अपनी सौतेली बहन जाह्नवी कपूर और खुशी कपूर का ध्यान रख रहे हैं। अर्जुन की बहन अंशुला कपूर भी अपनी बहनों के साथ खड़ी नजर आईं। अर्जुन कपूर ने इसी बीच अपनी मां मोना कपूर को याद करते हुए एक तस्वीर शेयर की है। तस्वीर के साथ ही अर्जुन ने एक भावुक कर देने वाला खत भी लिखा है। दरअसल बोनी कपूर की पहली पत्नी और अर्जुन कपूर की मां मोना कपूर ने 25 मार्च 2012 को दुनिया को अलविदा कहा था। अर्जुन ने यह तस्वीर मां की बरसी पर 25 मार्च यानी रविवार को शेयर की है।अर्जुन ने मां की बरसी में इमोशनल मैसेज में लिखा, मैं आज पटियाला में शूटिंग कर रहा हूं, काश मैं आपको फोटो भेज पाता यह दिखाने के लिए की यह लोकेशन कितनी खूबसूरत है। मां आप मेरी फिल्मों को देखने के लिए आप मेरे साथ रेड कॉरपेट पर नहीं चल सकीं। यकीन नहीं होता कि 6 साल हो गए। पिछले छह सालों में आप हमेशा मेरे साथ रहीं और मेरी 9 फिल्मों की साथी हैं। अर्जुन ने अपनी बहन का जिक्र करते हुए लिखा, हमें नहीं पता हम लाइफ में कितना अच्छा काम कर रहे हैं लेकिन आपने हमें जो सिखाया है हम उसी रास्ते में चल रहे हैं। मैं आपसे बहुत प्यार करता हूं।मोना शौरी कपूर उस समय अर्जुन को हमेशा के लिए अकेला छोड़ गई थी जब उनकी डेब्यू फिल्म ‘इशकजादे’ रिलीज होने वाली थी। मोना शौरी कपूर एक पंजाबी परिवार से ताल्लुक रखती थी। साल 1983 में मोना और बोनी की अरेंज मैरिज हुई थी। शादी के वक्त मोना की उम्र 19 साल थी जबकि बोनी कपूर उनसे 10 साल बड़े थे। बोनी और मोना की शादी 13 साल तक ही चल सकी, इसके बाद बोनी की श्रीदेवी से नजदीकियां बढ़ने लगी जिसके कारण मोना ने बोनी कपूर से तलाक ले लिया था। बोनी औपर मोना कपूर के दो बच्चे अर्जुन कपूर और अंशुला कपूर हैं।